b'\n_START_ARTICLE_\nUr\xc5\xa1a Bogataj\n_START_SECTION_\nCelinski pokal 2009-11\n_START_PARAGRAPH_\nKrstni nastop na tekmah kontinentalnega pokala je opravila 21. januarja 2009 v starosti 13 let in zasedla 29. mesto. To je bil tedaj njen edini nastop v celi sezoni tega tekmovanja, ki je bilo tedaj najmo\xc4\x8dnej\xc5\xa1e tekmovanje za \xc5\xbeenske skakalke sploh. Je pa \xc5\xbee v naslednji sezoni dobila nekaj ve\xc4\x8d prilo\xc5\xbenosti, ki pa jih je le delno izkoristila, saj se je uvr\xc5\xa1\xc4\x8dala pri repu dobitnic to\xc4\x8dk ali pa takoj za njim. Njena prva kompletna sezona je pri\xc5\xa1la v obdobju 2010-11, ko se je poleg rednega nastopanja tudi rezultatsko popravila. Tako se je redno uvr\xc5\xa1\xc4\x8dala med trideseterico in nato pri\xc5\xa1la tudi do prvih uvrstitev med najbolj\xc5\xa1ih deset. Prvi\xc4\x8d ji je to uspelo na doma\xc4\x8di tekmi v Ljubnem, ko je bila na obeh tekmah, tako 22. kot 23. januarja 2011, deveta. Dose\xc5\xbeek je nato \xc5\xa1e izbolj\xc5\xa1ala v poljskih Zakopanih, ko je bila na dveh tekmah obakrat \xc5\xa1esta. Tako je bila na koncu sezone tedaj komaj \xc5\xa1estnajstletna skakalka uvr\xc5\xa1\xc4\x8dena na skupno 19. mesto s 244 osvojenimi to\xc4\x8dkami. _NEWLINE_Naprej v sezoni 2011-12 je nadaljevala s solidnimi nastopi in pri\xc5\xa1la je tudi prva uvrstitev na stopni\xc4\x8dke. To je bilo 29. novembra 2011 v finskem Rovaniemiju, ko je bila druga. Tedaj je do konca leta nastopala tako v tem tekmovanju, kot tudi na prvih tekmah za svetovni pokal, ki so se za \xc5\xbeenske pri\xc4\x8dele organizirati ravno takrat. Preden se je povsem usmerila zgolj v nastope na najmo\xc4\x8dnej\xc5\xa1em tekmovanju je tako sezono celinskega pokala za leto 2012 zaklju\xc4\x8dila na skupno 7. mestu.\n_START_SECTION_\nSvetovni pokal, 2011-16\n_START_PARAGRAPH_\nBogatajeva je na tekmah svetovnega pokala debitirala na sploh prvi organizirani tovrstni tekmi za \xc5\xbeenske. To je bilo 3. decembra 2011, ko je na norve\xc5\xa1kem v Lillehammerju zasedla dvajseto mesto. V nadaljevanju sezone 2011-12 se je dokaj redno uvr\xc5\xa1\xc4\x8dala med dobitnice to\xc4\x8dk in je tekmovanje zaklju\xc4\x8dila na 30. mestu kot \xc4\x8detrta najbolj\xc5\xa1a Slovenka.\n_START_SECTION_\nMladinska tekmovanja leta 2012\n_START_PARAGRAPH_\nV za\xc4\x8detku leta 2012 se je udele\xc5\xbeila dveh tekmovanj za mlade. Najprej v januarju na prvih organiziranih Olimpijskih zimskih igrah za mlade od 15 do 18 let, ki so bile v avstrijskem Innsbrucku. Tam je 14. januarja na tekmi posameznic zasedla 3. mesto in osvojila bronasto medaljo. Nato je 21. januarja na tekmi ekip skupaj s An\xc5\xbeetom Lani\xc5\xa1kom in Luko Pintari\xc4\x8dem osvojila drugo mesto in s tem srebrno medaljo. Nato je v februarju sledil \xc5\xa1e nastop na mladinskem svetovnem prvenstvu, ki je bil v tur\xc5\xa1kem Erzurumu. Tam se ji je nastop na tekmi posameznic ponesre\xc4\x8dil, bila je \xc5\xa1ele enaintrideseta, zato pa je na tekmi \xc5\xbeenskih ekip osvojila 3. mesto. Bronasto medaljo je priskakala ekipa v postavi, poleg Ur\xc5\xa1e \xc5\xa1e Ema Klinec, \xc5\xa0pela Rogelj in Katja Po\xc5\xbeun._NEWLINE_V sezoni 2012-13 se je napram prej\xc5\xa1nji rezultatsko dosti popravila in pri\xc5\xa1le so tudi uvrstitve med prvo deseterico. Najbolj\xc5\xa1o uvrstitev je dosegla v japonskem Zaoju s petim mestom in bila skupaj sedemkrat uvr\xc5\xa1\xc4\x8dena med najbolj\xc5\xa1ih deset. Sezono je zaklju\xc4\x8dila kot tretja najbolj\xc5\xa1a Slovenka na 14. mestu s 338 osvojenimi to\xc4\x8dkami.\n_START_SECTION_\nZlata ekipna medalja\n_START_PARAGRAPH_\nJanuarja 2013 je tekme za mladinsko svetovno prvenstvo gostil \xc4\x8de\xc5\xa1ki Liberec. Tam je Bogatajeva bila na tekmi posameznic nedale\xc4\x8d od medalje, osvojila je 5. mesto. Zato pa ji ni u\xc5\xa1la ekipna kjer je Slovenijo zastopala ista postava, ki je leto prej osvojila bron. Tokrat so bile prve in se veselile zlate medalje. _NEWLINE_V za\xc4\x8detku sezone 2013-14 je rezultatsko nazadovala. Sicer se je ve\xc4\x8dinoma uvr\xc5\xa1\xc4\x8dala med dobitnice to\xc4\x8dk, vendar bolj na zadnja mesta trideseterice. To pa je popravila s prihodom doma\xc4\x8de tekme v Planici. Tam je bila ponovno uvr\xc5\xa1\xc4\x8dena med najbolj\xc5\xa1ih deset, zasedla je \xc4\x8detrto in osmo mesto. \xc4\x8cetrto mesto je tudi njen dotedanji najbolj\xc5\xa1i rezultat na tekmah svetovnega pokala. Do konca sezone je nanizala \xc5\xa1e nekaj solidnih uvrstitev in kon\xc4\x8dala s 220 to\xc4\x8dkami na 21. mestu kot peta najbolj\xc5\xa1a Slovenka.\n_START_SECTION_\nMladinsko SP 2014\n_START_PARAGRAPH_\nJanuarja 2014 je nastopila na tekmah za mladinsko svetovno prvenstvo, ki je bilo v italijanskem Val di Fiemmeju. Na tekmi posameznic je ponovno nekoliko zaostala za medaljami, bila je \xc5\xa1esta. Nato je 30. januarja na ekipni tekmi, v postavi so bile poleg nje \xc5\xa1e Barbara Klinec, Anja Javor\xc5\xa1ek in \xc5\xa0pela Rogelj, zasedla drugo mesto in s tem osvojila srebrno medaljo. S tem je na mladinskih ekipnih tekmah pobrala celoten komplet medalj v zadnjih treh letih. _NEWLINE_V sezoni 2014-15 se je sicer redno uvr\xc5\xa1\xc4\x8dala med dobitnice to\xc4\x8dk toda ni ji ve\xc4\x8d uspelo se\xc4\x8di na mesta med prvih deset. Tako je sezono zaklju\xc4\x8dila ponovno kot peta Slovenka na 28. mestu z vsega 91 to\xc4\x8dkami. _NEWLINE_Februarja 2015 je nastopila na svojem zadnjem mladinskem svetovnem prvenstvu. Prireditev se je odvijala v kazahstanskem Almatiju. Tam je Bogatajeva na tekmi posameznic za malo zaostala za medaljo, bila je \xc4\x8detrta. Na tekmi ekip so Slovenke zasedle peto mesto in Ur\xc5\xa1a je tako po treh zaporednih medaljah v \xc4\x8detrto ostala praznih rok. _NEWLINE_V sezoni 2015-16 se je ponovno redno uvr\xc5\xa1\xc4\x8dala med trideseterico in dvakrat tudi med prvih deset. Najbolj\xc5\xa1a je bila na doma\xc4\x8di tekmi v Ljubnem, ko je zasedla osmo mesto. Skupno je osvojila 235 to\xc4\x8dk kar je bilo dovolj za 19. mesto.'